Το **LADA Largus** είναι μικρομεσαίο πολυμορφικό αυτοκίνητο (MPV) που παράγεται από τη ρωσική αυτοκινητοβιομηχανία AvtoVAZ / Lada, από τις 4 Απριλίου 2012. Πρόκειται για παράλληλη έκδοση του επίσης πολυμορφικού Dacia Logan MCV του 2006, που εξελίχθηκε από τη γαλλική Renault, στην οποία ανήκει η Dacia. Το Largus κατασκευάζεται στα πλαίσια σχετικής κοινοπραξίας μεταξύ της Lada και του ομίλου Renault - Nissan, ο οποίος το 2008 εξαγόρασε το 30% της εταιρείας, ενώ το 2016 αύξησε το ποσοστό της στο 70%, καθιστώντας την πλέον μία ακόμα θυγατρική της, αν και το 2022 η Renault αποσύρθηκε από τη Ρωσία, διακόπτοντας ταυτόχρονα και κάθε επιχειρηματική σχέση με τη Lada, λόγω των διεθνών κυρώσεων κατά της Ρωσίας εξ αιτίας της εισβολής της Ρωσίας στην Ουκρανία. Για την ακρίβεια, το Largus διαφέρει εξωτερικά από το Logan MCV μόνο στους μπροστινούς προβολείς, στη γρίλια και στον μπροστινό προφυλακτήρα.

Εκδόσεις
--------

Το Largus διατίθεται σε 2 εκδοχές αμαξώματος: 

* Πολυμορφικό station wagon (**Largus Universal**, επίσημος κωδικός εργοστασίου: **R90**), με 5-θέσιο ή 7-θέσιο σαλόνι και χώρο αποσκευών 1.350 και 750 λίτρα αντίστοιχα.
* Επαγγελματικό panel van (**Largus Furgon**, επίσημος κωδικός εργοστασίου: **F90**), ως Cargo Van μεγάλης χωρητικότητας, με χώρο αποσκευών 2.540 λίτρα.

Και οι δύο εκδόσεις μπορούν να παραγγελθούν είτε με βενζινοκινητήρα 1.6 λίτρων 4-κύλινδρο 8-βάλβιδο και ισχύος 84 hp, είτε με βενζινοκινητήρα 1.6 λίτρων 4-κύλινδρο 16-βάλβιδο και ισχύος 105 hp. Το μοναδικό διαθέσιμο κιβώτιο ταχυτήτων, είναι ένα 5-τάχυτο μηχανικό.

Οι πωλήσεις της έκδοσης station wagon στη Ρωσία ξεκίνησαν επίσημα στις 16 Ιουλίου 2012, ενώ η επαγγελματική εκδοχή πάνελ βαν λανσαρίστηκε τον Αύγουστο του 2012. Μέσα στο 2015, προστέθηκε στην παλέτα και μια έκδοση SUV, το **Largus Cross**.

Εξοπλισμός
----------

Το σαλόνι του Lada Largus του 2021 της αρχικής λεζάντας.
Όλα τα Largus αρχικά έφεραν 2 μπροστινούς αερόσακους, σύστημα αντιμπλοκαρίσματος τροχών (ABS), σύστημα bluetooth με hands free, κλιματισμό και ραδιο-CD με MP3-player στο ηχοσύστημα. Επίσης, μπορούσαν προαιρετικά να εξοπλιστούν και με πλευρικούς αερόσακους, ενώ το 2021 το μοντέλο υπέστη και μια ανανέωση. Από το 2022, όμως, λόγω των διεθνών κυρώσεων κατά της Ρωσίας εξ αιτίας της εισβολής της Ρωσίας στην Ουκρανία, όλα τα μοντέλα της Lada έχασαν βασικά στοιχεία εξοπλισμού ασφαλείας, όπως το σύστημα ABS, τους αερόσακους και τους προεντατήρες στις ζώνες ασφαλείας, και φυσικά το ίδιο συνέβη τότε και στο Lada Largus.

Αναφορές
--------

1. ↑  «Новая модель АВТОВАЗа «Лада Ларгус» поступила в розничную продажу». Itar-Tass.com. 16 Ιουλίου 2012.
2. ↑  «Lada Largus Van Now on Sale». Wroom.ru. 27 Αυγούστου 2012. Αρχειοθετήθηκε από το πρωτότυπο στις 21 Νοεμβρίου 2016. Ανακτήθηκε στις 7 Δεκεμβρίου 2012.
3. ↑  Dominick, Sophia Ankel. «Sanctions forced Russia's most famous car-maker to stop fitting vehicles with airbags, report says». *Business Insider* (στα Αγγλικά). Ανακτήθηκε στις 20 Σεπτεμβρίου 2022.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Lada Largus** |

* Η επίσημη ρωσική ιστοσελίδα του 5-θέσιου Lada Largus.
* Η επίσημη ρωσική ιστοσελίδα του 7-θέσιου Lada Largus.
* Η επίσημη ρωσική ιστοσελίδα του Lada Largus panel van.
* Anna Sulimina: «The end of Lada as we know it» The Moscow News, 19 April 2012.